*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 27ης Μαρτίου 1987

σχετικά με την αίτηση που υπέβαλε η Vita-Tex Ltd, Slough, Ηνωμένο Βασίλειο, για την επιστροφή δασμών αντιντάμπινγκ που επιβλήθηκαν σε εισαγωγές ορισμένων νημάτων από πολυεστέρα, καταγωγής Ηνωμένων Πολιτειών της Αμερικής

(Το κείμενο στην αγγλική γλώσσα είναι το μόνο αυθεντικό)

(87/232/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2176/84 του Συμβουλίου της 23ης Ιουλίου 1984 για την άμυνα κατά των εισαγωγών που αποτελούν αντικείμενο ντάμπινγκ από χώρες μη μέλη της Ευρωπαϊκής Οικονομικής Κοινότητας (1), και ιδίως το άρθρο 16,

Εκτιμώντας:

Α. Διαδικασία

(1) Το Συμβούλιο, με τον κανονισμό (ΕΟΚ) αριθ. 3439/80 (2), όπως τροποποιήθηκε τελευταία από τον κανονισμό (ΕΟΚ) αριθ. 2585/85 (3), επέβαλε οριστικό δασμό αντιντάμπινγκ στις εισαγωγές ορισμένων νημάτων πολυεστέρα καταγωγής Ηνωμένων Πολιτειών της Αμερικής.

(2) Στις 23 Νοεμβρίου 1984, η εταιρεία Vita-Tex Ltd, Slough, Ηνωμένο Βασίλειο, η οποία εισάγει νήματα από πολυεστέρα από τις Ηνωμένες Πολιτείες, υπέβαλε αίτηση στις αρχές του Ηνωμένου Βασιλείου για επιστροφή ποσού συνολικού ύψους . . . λιρών στερλινών (4) που είχε καταβάλει οριστικά ως δασμό αντιντάμπινγκ επί των εισαγωγών νήματος από πολυεστέρα από τις ΗΠΑ. Οι αρχές του Ηνωμένου Βασιλείου διεβίβασαν την αίτηση στην Επιτροπή.

(3) Η Επιτροπή εξέτασε την αίτηση και ενημέρωσε τον αιτούντα σχετικά με το προκαταρκτικό συμπέρασμα της εξέτασης αυτής, δίνοντάς του και την ευκαιρία να υποβάλει σχόλια. Τα σχόλια αυτά ελήφθησαν υπόψη πριν ληφθεί υπόψη η παρούσα απόφαση.

(4) Η Επιτροπή ενημέρωσε τα κράτη μέλη και εξέφρασε τη γνώμη της σχετικά με το θέμα. Η Επιτροπή άλλαξε γνώμη μετά την νέα παρουσίαση και τα νέα στοιχεία που υπέβαλε ο αιτών και οι αρχές του Ηνωμένου Βασιλείου. Τα κράτη μέλη ενημερώθηκαν για την αναθεωρημένη άποψη της Επιτροπής. Κανένα από τα κράτη μέλη δεν διαφώνησε με τη νέα γνώμη της Επιτροπής.

Β. Επιχείρημα του αιτούντος

(5) Ο αιτών στήριξε την αίτησή του σε σύγκριση των εν λόγω τιμών εξαγωγής και των τιμών των προϊόντων που πωλούνται στις Ηνωμένες Πολιτείες της Αμερικής.

Γ. Δυνατότητα αποδοχής

(6) Αρχικά η Επιτροπή είχε πληροφορήσει τον αιτούντα και τα κράτη μέλη ότι θεωρούσε απαράδεκτη την αίτηση διότι, κατά τα φαινόμενα, είχε υποβληθεί μετά τη λήξη της προθεσμίας που καθόριζε στο άρθρο 16 παράγραφος 2 του κανονισμού (ΕΟΚ) αριθ. 2176/84. Μετά από νέα παρουσίαση που έκανε ο αιτών και οι αρχές του Ηνωμένου Βασιλείου, η

Επιτροπή δέχθηκε ότι η αίτηση υποβλήθηκε σύμφωνα με τις σχετικές διατάξεις της κοινοτικής νομοθεσίας αντιντάμπινγκ, και συγκεκριμένα την προθεσμία.

Δ. Βάσιμο της αίτησης

(7) Στην αίτησή του ο αιτών συμπεριέλαβε λεπτομερή στοιχεία σχετικά με τις κανονικές αξίες που ίσχυαν στις Ηνωμένες Πολιτείες κατά την εποχή που πραγματοποιήθηκαν οι εισαγωγές τις οποίες αφορά η αίτηση. Η Επιτροπή θεώρησε ότι τα υποβληθέντα στοιχεία ήταν σε ικανοποιητικό βαθμό αντιπροσωπευτικά και πλήρη και, κατά συνέπεια, αποδέχθηκε τις κανονικές αξίες που υπέβαλε ο αιτών.

(8) Η σύγκριση των κανονικών αξιών που αναφέρονται στο σημείο 7 με τις εν λόγω τιμές εξαγωγής αποδεικνύει ότι η αίτηση είναι βάσιμη.

Ε. Ποσό της επιστροφής

(9) Το προς επιστροφή ποσό πρέπει να ισούται με το ποσό κατά το οποίο ο δασμός που έχει εισπραχθεί υπερέβαινε τη διαφορά ανάμεσα στις κανονικές αξίες και τις τιμές εξαγωγής. Η συνολική διαφορά για τις εν λόγω αποστολές ανέρχεται σε . . . λίρες στερλίνες,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Γίνεται αποδεκτή η αίτηση για την επιστροφή . . . λιρών στερλινών που υπέβαλε η Vita-Tex Ltd, Slough, Ηνωμένο Βασίλειο.

Άρθρο 2

Το ποσό που καθορίζεται στο άρθρο 1 θα επιστραφεί από τις αρχές του Ηνωμένου Βασιλείου.

Άρθρο 3

Η παρούσα απόφαση απευθύνεται στο Ηνωμένο Βασίλειο και στην Vita-Tex Ltd, Slough, Ηνωμένο Βασίλειο.

Βρυξέλλες, 27 Μαρτίου 1987.

Για την Επιτροπή

Karl-Heinz NARJES

Αντιπρόεδρος

(1) ΕΕ αριθ. L 201 της 30. 7. 1984, σ. 1.

(2) ΕΕ αριθ. L 358 της 31. 12. 1980, σ. 91.

(3) ΕΕ αριθ. L 246 της 13. 9. 1985, σ. 57.

(4) Στο κείμενο της παρούσας αποφάσεως που δημοσιεύθηκε, ορισμένοι αριθμοί παρελήφθησαν σύμφωνα με τις διατάξεις του άρθρου 8 του κανονισμού (ΕΟΚ) αριθ. 2176/84 του Συμβουλίου περί μη αποκαλύψεως επαγγελματικών απορρήτων.